Predkladacia správa

	V súlade s uzneseniami vlády Slovenskej republiky bola spoločnosť MARTIMEX-ALFA, a.s. Martin už dvakrát poverená realizáciou vysporiadania časti pohľadávky Slovenskej republiky voči Ruskej federácii vedenej na účte 2/084 v Československej obchodnej banke. Realizácia druhej mandátnej zmluvy v objeme 15 mil. USD v súčasnosti prebieha a podľa predpokladov bude úspešne ukončená do 31. 12. 2002. 

	Zostávajúca časť pohľadávky v objeme 5 888 494,73 USD je zo strany spoločnosti MARTIMEX-ALFA, a.s. Martin a jeho ruského obchodného partnera kontraktačne zabezpečená a mala by byť zavŕšená taktiež do konca roka 2002. Vzhľadom k problémom, ktoré sa vyskytli so zabezpečením realizácie prvej časti pohľadávky a z toho vyplývajúceho zvýšenia nákladov na finančné krytie, vyžadované Ministerstvom financií Slovenskej republiky,  spoločnosť MARTIMEX-ALFA, a.s. Martin požiadala štátneho tajomníka Ministerstva financií Slovenskej republiky listom riaditeľa spoločnosti zo dňa 30. 10. 2002 o zvýšenie podielu nákladov na celkovom objeme  pohľadávky. 

	Ministerstvo financií Slovenskej republiky vzhľadom na použité argumenty spoločnosti MARTIMEX-ALFA, a.s. Martin a s odvolaním sa na výsledky vlastnej analýzy, vychádzajúcej z poskytnutých informácií odporúča vláde Slovenskej republiky upraviť výšku nákladov z 34,0% na 34,6% pre túto spoločnosť z celkového objemu nevysporiadanej pohľadávky, t.j. z 20 888 494,73 USD a schváliť materiál „Návrh na zmenu uznesenia vlády Slovenskej republiky č. 1029 zo 6. 12. 2000“. 

	Uvedená zmena vo výške zvýšených nákladov z 34,0% na 34,6% bude znamenať zníženie inkasa do štátnych finančných aktív Slovenskej republiky zo 63,5% na 62,9%, t.j. z 13.264.194,15 USD na 13.138.863,19 USD. Rozdiel vo výške 125.330,97 USD pri kurze NBS zo dňa 12.11.2002 40,947 Sk/USD predstavuje zníženie príjmov do štátnych finančných aktív SR na rok 2002 o sumu 5.131.927,20 Sk.

	V nadväznosti na Metodický pokyn na prípravu a predkladanie materiálov na rokovanie vlády Slovenskej republiky možno konštatovať, že predkladaný materiál nemá environmentálny vplyv ani vplyv na zamestnanosť.
	
Vzhľadom na charakter materiálu materiál neprešiel medzirezortným pripomienkovým konaní.